## Uputa za primjenu Uredbe o dopunama Zakona o platnom prometu u zemlji

### NN 52/1996 (28.6.1996.), Uputa za primjenu Uredbe o dopunama Zakona o platnom prometu u zemlji

# **ZAVOD ZA PLATNI PROMET**

Na temelju članka 2. Uredbe o dopunama Zakona o platnom prometu u zemlji
("Narodne novine" br. 50/96) glavni direktor Zavoda za platni promet donosi

## **UPUTU**

### **ZA PRIMJENU UREDBE O DOPUNAMA ZAKONA O PLATNOM PROMETU U ZEMLJI**

1. Ovom Uputom utvrđuje se jednak postupak u Zavodu za platni promet
u primjeni članka 1. Uredbe o dopunama Zakona o platnom prometu u zemlji
("Narodne novine" br. 50/96).

2. Prema odredbama članka 1. stavka 2. navedene Uredbe Zavod za platni
promet dužan je obavljati kontrolu točnosti obračuna i uplate doprinosa
iz plaća i doprinosa na plaće kod svih pravnih osoba koje imaju otvorene
račune u Zavodu za platni promet (u daljnjem tekstu: Zavod).

3. Sve pravne osobe koje isplaćuju plaću, dužne su prilikom isplate
plaća podnijeti Zavodu za kontrolu obračun plaće.

Ako pravna osoba ne podnese obračun plaće Zavod neće obraditi naloge
za isplatu plaća.

O isplatama plaća pravnih osoba u Zavodu se vodi evidencija na obrascu
EOUD.

4. Kontrola točnosti obračuna i uplata doprinosa obavlja se na način
da se uvidom u obračun isplata plaća ustanovi točnost primjene propisanih
stopa doprinosa i to prema:

- Zakonu o plaćanju doprinosa za mirovinsko i invalidsko osiguranje
radnika ("Narodne novine" br. 106/95) po stopi od 12,75% iz plaća i 12,75%
na plaće;

- Zakon o plaćanju doprinosa za doplatak za djecu ("Narodne novine"
106/95) po stopi 2,2% iz plaća;

- Zakonu o stopama doprinosa za zdravstveno osiguranje ("Narodne novine"
br. 117/93 i 95/94) po stopi od 7% iz plaća i 7% na plaće;

- Zakonu o zapošljavanju ("Narodne novine" br. 55/90 - pročišćeni tekst,
19/91, 26/93, 117/93, 76/94 i 95/94) po stopi od 1,9% iz plaća.

5. Ako pravna osoba ne isplaćuje plaću dužna je podnijeti Zavodu naloge
za uplatu doprinosa utvrđenih posebnim propisima i to:

- za doprinos za mirovinsko i invalidsko osiguranje prema članku 4.
stavku 3. i 4. Zakona o plaćanju doprinosa za mirovinsko i invalidsko osiguranje
radnika do 15. u tekućem mjesecu za prethodni mjesec;

- za doprinos za doplatak za djecu prema članku 2. stavku 3. i 4. Zakona
o plaćanju doprinosa za doplatak za djecu do 15. u tekućem mjesecu za prethodni
mjesec;

- za doprinos za zdravstveno osiguranje prema članku 3. stavku 2. i
3. Odluke o osnovicama, stopama, načinu obračuna i plaćanja sredstava za
ostvarivanje prava iz obveznog zdravstvenog osiguranja ("Narodne novine"
br. 29/96) do 15. u tekućem mjesecu za prethodni mjesec.

6. Ukoliko pravna osoba ne podnese naloge za uplatu doprinosa, Zavod
će obračunati i naplatiti doprinose s računa te pravne osobe na temelju
broja zaposlenih iz posljednjeg obračuna plaća.

Obračun obveze doprinosa za pravne osobe iz prethodnog stavka obavlja
se na način da se broj radnika iz posljednjeg obračuna plaća uzima s red.
br. 3. Statističkog izvještaja o isplatama plaća (Obrazac SPL/96) te pomnoži
s propisanim najnižim osnovicama za obračunavanje i plaćanje doprinosa
koje su utvrđene:

- za doprinos za mirovinsko i invalidsko osiguranje i doplatak za djecu
prema Odluci o najnižoj osnovici za obračunavanje i plaćanje doprinosa
za mirovinsko i invalidsko osiguranje i za plaćanje doprinosa za doplatak
za djecu ("Narodne novine" br. 16/96) u iznosu od 1.100,00 kuna;

- za doprinos za zdravstveno osiguranje prema Uredbi o osnovici za ostvarivanje
prava i obveza iz obveznog zdravstvenog osiguranja ("Narodne novine" br.
25/96) u iznosu od 1.100,00 kuna.

Naplatu navedenih obračunatih doprinosa Zavod će izvršiti s računa pravne
osobe 15. u mjesecu za prethodni mjesec.

U slučaju da pravna osoba obavlja isplatu plaća poslije 15. u mjesecu
doprinos koji je Zavod obračunao i naplatio s računa pravne osobe smatra
se dijelom doprinosa koji će biti obračunan prilikom isplata dospjelih
a neisplaćenih plaća.

7. Doprinos za zapošljavanje Zavod ne obračunava i ne naplaćuje s računa
pravne osobe ukoliko nisu isplaćene plaće jer to Zakonom o zapošljavanju
nije propisano.

Međutim, prilikom isplate plaće kontrola točnosti obračuna i uplate
obavljat će se i za doprinos za zapošljavanje na način kao i za ostale
prije spomenute doprinose.

8. Uputa o primjeni stavka 5. ove Uredbe regulirana je u Uputi glavnog
direktora Zavoda o izmjenama i dopunama Upute o primitku, evidentiranju
i redoslijedu izvršavanja naloga za plaćanje za čije izvršenje nema pokrića
na računima dužnika, kao i sastavljanje izvještaja o neizvršenim nalozima
za plaćanje.

9. Zavod vodi evidenciju o isplatama dividende ili akontacijama dividende
pravnih osoba na internom obrascu "EID" koji je propisan Uputom iz prethodne
točke.

Ukoliko pravna osoba ne podnese potvrde iz članka 1. stavka 6. Uredbe
o uplaćenim doprinosima Zavod neće provesti naloge za isplatu dividende.

Broj: IV-1313/96

Zagreb, 21. lipnja 1996.

V.d. glavnog direktora

**mr. Bogomil Cota,** v. r.

Uputa, NN 52/1996-989